b'\n_START_ARTICLE_\nJ\xc3\xb8rgen Iversen Dyppel\n_START_PARAGRAPH_\nJ\xc3\xb8rgen Iversen Dyppel (25. februar 1638 i Helsing\xc3\xb8r \xe2\x80\x93 1683) var den f\xc3\xb8rste guvern\xc3\xb8r p\xc3\xa5 St. Thomas i Dansk Vestindien. Dyppel var guvern\xc3\xb8r i perioden 1672 til 1680.\n_START_SECTION_\nBaggrund\n_START_PARAGRAPH_\nDyppel var s\xc3\xb8n af en bager fra S\xc3\xb8nderjylland.  Navnet Dyppel er en variant af "Dybb\xc3\xb8l". _NEWLINE_Efter endt uddannelse tog Dyppel til Vestindien for at handle med briter og holl\xc3\xa6ndere. Han bosatte sig i St. Christopher, hvor han efterh\xc3\xa5nden selv drev forretninger, i \xc3\xa5rene 1660-65 i kompagniskab med tre holl\xc3\xa6ndere. Sandsynligvis var det da, han lagde sig penge op. Men hans skib og varelast blev opbragt og plyndret af en britisk pirat, og Dyppel vendte hjem til Danmark i 1665, hvor han giftede sig med Birgitte Pedersdatter i 1670. Han havde opn\xc3\xa5et en ret h\xc3\xb8j status og var kendt i kongelige kredse. _NEWLINE_Med sin erfaring fra Vestindien var han \xc3\xb8nsket af det nyoprettede Vestindisk-guineisk Kompagni som f\xc3\xb8rste guvern\xc3\xb8r p\xc3\xa5 \xc3\xb8en Sankt Thomas for en periode p\xc3\xa5 tre \xc3\xa5r. Han tiltr\xc3\xa5dte officielt stillingen 26. maj 1672 (Westergaard bruger 25. maj som dato) ved sin ankomst. Skibet F\xc3\xa6r\xc3\xb8 var ankommet 25. maj.\n_START_SECTION_\n\xc3\x85rene som guvern\xc3\xb8r\n_START_PARAGRAPH_\nSt. Thomas havde tidligere v\xc3\xa6ret beboet af nogle engelske nybyggere, men disse havde forladt St. Thomas da Dyppel og hans m\xc3\xa6nd kom frem til \xc3\xb8en. De f\xc3\xb8rste opgaver som blev p\xc3\xa5begyndt var skovrydning, anl\xc3\xa6ggelse af veje og oparbejdning af dyrkelse af marker. Fordi danskerne ikke var vant til det tropiske klima eller tropesygdommene, samt pr\xc3\xb8velserne ved den fransk-hollandske krig og krigene mellem engl\xc3\xa6ndere og holl\xc3\xa6ndere, blev koloniseringsfors\xc3\xb8get mere tidkr\xc3\xa6vende end planlagt. Dyppels engagement blev derfor udvidet.  Dyppel fik noget hj\xc3\xa6lp fra briterne p\xc3\xa5 Tortola.  Han havde ogs\xc3\xa5 holl\xc3\xa6ndere til at bist\xc3\xa5 opbygningen af kolonien. Det skabte problemer med Frankrig, som gik til et mislykket angreb p\xc3\xa5 St. Thomas 2. februar 1678. _NEWLINE_For at holde disciplin i sin flok, ud\xc3\xb8vede Dyppel en meget streng justits, is\xc3\xa6r overfor straffangerne, der var en uundv\xc3\xa6rlig del af arbejdsstyrken. En af dem fik sin ene fod hugget af efter et flugtfors\xc3\xb8g. Dyppels egen arbejdsbyrde var enorm; i f\xc3\xb8rste r\xc3\xa6kke administration, men ogs\xc3\xa5 praktiske opgaver, da han drev plantager og privat handel. Han m\xc3\xb8dte st\xc3\xa6rk modstand fra andre plantageejere, og begyndte at drikke for meget. Men han fik rejst et fort, bygget en vej over \xc3\xb8en, og etableret et handelsnetv\xc3\xa6rk med de omgivende \xc3\xb8er. _NEWLINE_Opgaven med at forsvare St. Thomas fra angreb var kr\xc3\xa6vende; og i september 1679 bad Dyppel Vestindisk-guineisk Kompagni om at finde en erstatning for ham. Dyppel gik af som guvern\xc3\xb8r 4. juli 1680 og overlod guvern\xc3\xb8rposten til Nicolai Esmit. Vestindisk-guineisk Kompagni gav Dyppel tilbud om at blive guvern\xc3\xb8r p\xc3\xa5 ny i 1682. _NEWLINE_Dyppel lod sig overtale; men det viste sig sv\xc3\xa6rt at finde mandskab i Danmark til en f\xc3\xa6rd til Vestindien. I stedet blev straffanger taget med, under l\xc3\xb8fte om frihed efter udholdt tjeneste. Under overfarten med skibet Havmanden gjorde fangerne mytteri omkring nyt\xc3\xa5rsaften 1683, og Dyppel blev kastet over bord sammen med et af sine b\xc3\xb8rn.  Mytteristerne gik i land p\xc3\xa5 den svenske kyst. De ni opr\xc3\xb8rsledere blev senere henrettet i K\xc3\xb8benhavn.  Dyppels kone overlevede og giftede sig med en plantageejer p\xc3\xa5 St. Thomas. Anna van Ockeren, som var gift med Dyppels f\xc3\xb8rstef\xc3\xb8dte s\xc3\xb8n, giftede sig senere med den fremtidige guvern\xc3\xb8r Claus Hansen.'